Մարինան անկաշկանդ է բեմին: Պատմում է, որ բազմաթիվ դասարանական համերգների է մասնակցել, բեմին սովոր է, բեմը հասցրել է իրեն դաստիարակել: Հիշում է իր առաջին նշանակալից հաջողությունը. հայ կոմպոզիտորևների ստեղծագործությունների կատարումների մրցույթին երգելով Վարդ Մանուկյանի ստեղծագործությունը՝ նվաճել էր Հայֆիլհարմոնիայի «Արամ Խաչատրյան» համերգասրահի մեծ բեմում հանդես գալու իրավունքը, և դա համարում է իր առաջին խոշոր նվաճումը: Անդրանիկ հաջողությանը հաջորդել է հանրահայտ երգչուհի Մարինա Նիկոլեսկուից դասեր առնելու շրջանը: Դառնալով Գ. Գեղամյանի սանը՝ մասնակցել է Բարսեղ Թումանյանի կազմակերպած մրցույթին՝ շահելով առաջին մրցանակը: Իտալիայում անցկացված «XX դարի տաղանդավոր երաժիշտներ» միջազգային մրցույթին ևս խիստ ու լարված մրցակցության պայմաններում շահել է առաջին մրցանակը: Հայաստանում անցկացվող «Վերածնունդ» միջազգային փառատոնին երկու՝ օպերային և վոկալ արվեստի անվանակարգերում միաժամանակ առաջին մրցանակակիր է դարձել: Սովոր է մրցակցությանը, չի կոտրվում անհաջողությունից, բայց ընդդիմանում է կողմնակալ և անարդար երևույթների դեմ, հատկապես երբ դրանք բացահայտ դրսևորումներ են ունենում: Ահա, վերջերս հեղինակավոր Բելվեդեր մրցույթի նախընտրական փուլին մասնակցելիս խիստ կողմնակալ վերաբերմունքի էր բախվել: Գիտե, թե որքան նյարդ ու աշխատանք է պետք՝ օպերային արվեստում հաջողության հասնելու համար, բայց դժվարություններից չի երկնչում: Համոզված է՝ համառ աշխատանքի միջոցով կհասնի սեփական անձի առջև իր իսկ դրած նպատակներին: